બધા ચ્હા–નાસ્તો કરીને તૈયાર થયા અને ઘરની બહાર નીકળ્યા. ઘરમાં ખાલી જયેશ પાસે જ ગાડી હતી. એ ભાઇએ કોઇકની પાસેથી વપરાયેલી ગાડી ૧૦૦૦ ડોલરના ભાવે લીધી હતી જેમાંથી ખાલી ૫૦૦ ડોલર જ આપ્યા હતા અને બાકીના ગાડીમાં વાંધા–વચકા કાઢીને કપાવી નાખ્યા હતા. ભલે એ ગાડીનું મોડેલ જૂનું હોય પણ એમના માટે એ બી.એમ.ડબલ્યુ કે મર્સીડીઝથી કાંઇ ઓછી નહોતી. આજ ગાડીમાં કેટલીય સફરો ગીત ગાતા–ગાતા, રમતા અને મસ્તી કરતા પૂરી કરી હતી. બધા શાંતીથી ગાડીમાં એ દિવસે ગોઠવાય છે. શાંતીથી એટલે કે ૪ જણાની જગ્યામાં એ દિવસે ૬ જણાએ સમાવાનું હતું. એકબીજાના અડધાના પગ પર અને અડધા સીટ પર જેમ–તેમ બેસીને આગળ–પાછળ થઇને પણ ૬ જણા બેઠા. પહેલા જ એવું થયું કે જયેશે જ્યારે ગાડી વાળીને રોડ પર લેવાનો પ્રયત્ન કર્યો ત્યારે જ અમારી ગાડી પાછળ વાળાની ગાડીની વચ્ચે રસ્તો આખો બંધ કરીને ઊભી રહી ગઇ. પાછળ વાળા ને આના કારણે ખુબ જ ગુસ્સો આવ્યો અને જોર – જોરથી હોર્ન મારવા માંડેલો. પરંતુ એ ૬ જણા તો યુવાનીના જોશમાં પૂરે–પૂરા રંગાયેલા હતા તો એ ગાડીવાળાની અવગણના કરીને જયેશે ગાડીને રમરમાટ દોડાવી મૂકી અને પછી ક્યાંય સુધી એ ગાડીવાળાને આગળ આવવા ન દીધૉ.